આજના ગળાકાપ સ્પર્ધાના સમયમાં માતાપિતા એમનાં સંતાનોના મનમાં એક પ્રકારનું પ્રદૂષિત વાતાવરણ ભરે છે. તેઓ ઇચ્છે છે કે એમનાં સંતાન કોઈ પણ પ્રકારની શારીરિક અને માનસિક હરીફાઈમાં પ્રથમ સ્થાન જ પ્રાપ્ત કરે. આ દૃષ્ટિકોણ સંતાનોના વ્યક્તિત્વ વિકાસને એકાંગી બનાવે છે. નંબર વન થવું એટલે બીજા બધાને પરાજિત કરવા. આ પ્રકારની માનસિકતા બાળકને નુકસાન કરે છે. તેઓ સમૂહને સાથે લઈને ચાલતાં શીખતાં નથી અને ઘણે અંશે સ્વાર્થી પણ બને છે. સમજુ માતાપિતા સંતાનોને શીખવે છે કે તમે જ તમારી અપેક્ષાની ઊંચાઈ નક્કી કરો અને તેને આંબવા માટે પ્રયત્નશીલ રહો. તમે તમારા જ હરીફ બનો.